text: De danske jordbær er klar til årets første sommerdag
  01 juni 2017 kl. 10.21
  Ifølge kalenderen er 1. juni den første sommerdag. Til en rigtig sommerdag hører danske jordbær - og heldigvis melder avlerne om masser af plukkeklare jordbær på markerne. 
  Duften, smagen og synet af flotte røde jordbær er næsten uimodståelig og hører med til den danske sommer.
  Nu indledes den danske jordbærsæson med en lille forsinkelse i forhold til sidste år - det skyldes et koldt forår og nattefrost ved påsketide.
  Til gengæld ser kvaliteten og mængden ud til at være i top. På Lindegården i Hajstrup nær Haderslev er plukningen i gang - og målet er at få fyldt og solgt 60.000 bakker i løbet af de næste uger.
  Dagsprisen torsdag er 22 kroner for en bakke med 250 gram af de røde og søde jordbær.
  